NOVEL TERUTU JEMU AMBUN LEMAI
TUSUN KE-19 PUN TAPANG ENGGAU JEMATAN GANTUNG SIDA sebuat bela gegining meda rampa menua dia ti chukup ngerinduka ati. Semak sida dia pun tapang ti dipeda mit ari baruh tadi, dipeda semak amat besai. Batang iya bisi tiga pemerap pemesai iya. Iya alus, burak bebendang, lurus sereta gegedang. Ba dan legit din bisi ngelima igi sarang manyi engkabit kekitang. Bandir tapang nya tegap bekangkam di selikap batu anchau dia. Bandir nya meruan tegap memagang. Nadai udah ditingkuh orang ambi ke mija tauka ke peredah beliung. Urat tapang nya bepekit enggau urat kayu bukai merekuh batu galang baka kelingkang ular sawa ke masung jelu. “Diatu kitai ngelayang ke seberai nengah jematan gantung tu. Ingat, anang ngenjun jematan nya,” ku Cikgu Dayang. “Pia mih,” ku Pengajar Edward. Sida nembiak nadai nyaut. Nyangka sida kakang ati. “Nama kita enda begerak. Kita takut ka?” ku iya sambil merening bala nembiak. “Enda takut, cikgu tang kami rawan. Kami agi beratika gamal menua ditu,” ku Jamilah. “Mupuk kami cikgu. Enda lama agi,” ku Maureen. Sida nembiak lalu mindah begadai-gadai nuju ujung jematan nya. Langkar jematan nya digaga ari empat iti kabel ti besai mimit ari batang penyapu diterantingka ari kedua-dua tebing lebak nya. Geladak iya digaga ari besi pagar pisit diantap enggau tiga singkap papan teras berimbai lalu dinding iya ari sepiak-sepiak dipasangka dawai pagar besi mit agi sereta jarang. Lebuh sida nyau mayuh nengah jematan, sida ngasaika jematan nya kayak-kayak sereta benyut-benyut. Ari atas jematan gantung nya, bala nembiak beratika utai ba lebak sungai alai wung nya. Ai ke anyut nengah selepak-selepak batu mai daun enggau rangkang ke lalu lesap enda lama udah nya. Wung nya dua beranggung. Guchur ai ari ulu nurun sereta nutuk siti engkebuk lubuk semesai tikai tampung. Ari lubuk nya, ai chiru anyut baru nengah batu anchau ti betingkat-tingkat baka panti tangga lalu nutuk siti agi lubuk ti besai agi ari lubuk di ulu nya. MACHAM-MACHAM MUNYI “Uji kita diau jenuh lalu mendingka macham-macham bunyi ti didinga enggau utai ti dipeda kita. Munyi nya tau munyi burung, jelu tauka indu utai enggau munyi bukai baka punggu labuh. Baka nya mega utai ti dipeda. Uji catat nya ba bup kita,” ku Cikgu Dayang. “Munyi ai tau Cikgu?” ku tanya siku nembiak enda temu bagi. “Tau, tau! Sebarang munyi ke dikelala nuan. Tulis ba bup nuan,” ku Cikgu Dayang. Bala nembiak bela bekejengau masang pending sida sereta bekeligau bepereningka utai. Jari sida nerachat nulis ba bup. Munyi burung kejakuh sangap-sangap didinga laban jauh. Memadi nyau beteratak. Belatuk ketuk-ketuk nebuk punggu. Kuche majak nyalak. Kunchit bekechit. Engkerasak kebap-kebap terebai sambil nuchung ba tungkul pisang lengki ba pun tapang. Siku tupai besai jengkak-jengkak niti dan lalu engkechit ngagai dan bukai. Munyi indu tampuk pinang nyau mantik ba pending. Nyau kelama ke baka nya, sida sebuat tekenyit ninga puchuk gayu bisi belabuh geguyat. Sida nemu ribut bisi bepuput. “Okay, kitai ngetu mendingka utai. Diatu kitai nikal mulaika diri. Hari tak bisi bebali. Anang rindang enggaika kitai kena laban kabut,” ku Cikgu Dayang. MULAIKA DIRI NGAGAI HOTEL Nembiak pan lalu beputar pulai. Hari jampat berubah. Taja pan baru deka pukul 4.00 lemai, utai tak berasai petang di dalam utan baka nya. Jam nya, kampung nya nyau idup laban munyi utai. Burung bekechiap. Kang bemunyi ragak gagaka hari ke ka ujan kini. Anak malam udah belabuh betimbal-timbal. Punggu bisi semerap labuh tang nasit jauh. Nasit bendar sekali tu, sida enda nurun ngagai kaki wung lalu niki  baru ngagai pun jalai laban jalai ari pun tapang nya besambung enggau pun jalai ba penatai tama ngagai taman nya. Sida sebuat beguai-guai bejalai ngelawa punjung bukit ti nadai kayu tinggi ti alai sida ngetu pun hari tadi. Lebuh sida sebuat datai ba punjung bukit nya, sida mujur nemu hari enda deka kudi baka ti dijangka sida tadi. Langit nyau beperenching kuning. Matahari ti baru deka terunjam padam sebedau iya lesap di baruh paras ai tasik ti lelinang di tisi langit ngasuh rampa menua nyau mirah jera. Naka ga pemanah maya matahari padam, sunset dipeda ari tuchung bukit nya. Lama ga sida sebuat tebelenga ngemataka view dia. Pejalai sida pulai enda ngemar maya sida ke mansang ngalih hari tadi. Ribut datai ari tasik bepuput deras. Munyi dauh ai tasik mangka tebing di baruh din nyau sedum-sedum. Lebuh sida datai di hotel, hari nyauka udah sabung petang. “Dinga kita semua. Kitai mujur datai di hotel nadai apa nama. Diatu kitai pulai ngagai bilik diri, mandi lalu ngenatka diri enda lama. Pukul 7.00 lagi kitai bebela. Udah nya kitai deka mendingka taklimat lalu meda persembahan main asal,” ku Cikgu Dayang. Bala bela ngau dalam ati. Oleh JANTAN UMBAT 
See author's posts
